section_heading: Raniji život
paragraph_text: Giovanni Antonio Fracchinetti rodio se 20. srpnja 1519. godine u Bologni. Njegov otac Antonio Fracchinetti i majka Francesca, rođena Cini, bili su skromni ljudi iz Cravegne, u komuni Crodo, Piemont. U Bologni je studirao i završio pravo, te stekao doktorat iz crkvenog i građanskog prava. Za svećenika je zaređen u ožujku 1544. godine, a tri godine kasnije postavljen je za kanonika crkve svetih Gervasija i Protasija u Domodossoli. Iste godine kardinal Niccolo Ardinghelli (1505. – 1547.) uzima ga sebi za tajnika, ali kardinal ubrzo umire a Giovanni Antonio postaje tajnikom kardinala Alessandra Farnesea (1520. – 1589.). Kardinal Farnese šalje ga u svoju nadbiskupiju Avignon za svoga vikara i dijecezanskog administratora. Do 1558. godine obavlja i dužnost guvernera Parme, a zatim se vraća u Rim. Papa Pio IV. (1559. – 1565.) imenuje ga 26. siječnja 1560. godine biskupom Nicastra (danas Lamezia Terme) u Kalabriji. Sudjelovao je na Tridentskom saboru (1562. – 1563.). Od 1566. do 1572. bio je nuncij u Veneciji, gdje je organizirao Ligu, čija je flota izborila sjajnu pobjedu nad Turcima kod Lepanta 1571. godine. Zbog bolesti 1575. godine podnosi ostavku na dužnost biskupa Nicastra i vraća se u Rim. Sljedeće godine imenovan je titularnim patrijarhom Jeruzalema i obnaša razne dužnosti u Kuriji. Papa Grgur XIII. (1572. – 1585.) imenuje ga kardinalom 12. prosinca 1583. godine, te je jedan od glavnih inkvizitora Svete Stolice. Sudjelovao je na konklavi 1585. i dvjema 1590. godine.